शुक्र २७ औं स्थानमा
नेपाली प्रो शुक्रबहादुर राई कोलकातास्थित टलिगंज क्लबमा शुक्रबार एक ओभर ७१ स्कोर गर्दै पाँच खलाडीसँगै संयुक्त रूपमा २७ औं स्थानमा रहँदै टाटा स्टिल पीजीटीआई प्लेयर्स च्याम्पियनसिप टुंग्याएका छन् ।
काठमाडौँ — नेपाली प्रो शुक्रबहादुर राई कोलकातास्थित टलिगंज क्लबमा शुक्रबार एक ओभर ७१ स्कोर गर्दै पाँच खलाडीसँगै संयुक्त रूपमा २७ औं स्थानमा रहँदै टाटा स्टिल पीजीटीआई प्लेयर्स च्याम्पियनसिप टुंग्याएका छन् ।पीजीटीआई (प्रोफेसनल गल्फ टुर अफ इन्डिया) को नयाँ सिजन (२०२३) को पहिलो प्रतियागितामा शुक्रले कुल चार अन्डर २ सय ७६ स्कोर गरे । त्यसक्रममा उनले पहिलो र तेस्रो दिन समान दुई अन्डर ६८ खेलेका थिए भने दोस्रो दिन एक अन्डर ६९ को कार्ड बनाएका थिए । अघिल्लो दिन १९ औं स्थानमा रहेका उनका लागि अन्तिम दिनको सुरुआत राम्रो भएन । सुरुका दुई होलमा बोगीमा परे । नवौं, १२ र १४ औं होलमा एक–एक स्ट्रोक जोगाउँदै बर्डी बनाए पनि १५ र १६ औं होलमा एक–एक शट बढी खेल्दै बोगीमा परेपछि उनले शीर्ष २० मा रहने अवसर गुमाएका थिए ।उनले पहिलो दिन ६ बर्डी बनाएर पनि चार बोगी बेहोरे । दोस्रो दिन चार बर्डी गरेका उनी तीनपल्ट बोगीमा परेका थिए । तेस्रो दिन चार बर्डी र दुई बोगी खेलेका उनले उस्तै प्रदर्शनलाई अन्तिम दिन कायम राख्न सकेनन् । बंगलादेशका जमल होसेन तथा भारतीय गल्फरहरू त्रिशुल चिनप्पा, अर्जुन शर्मा र तापी घाईले पनि शुक्र समान चार अन्डर २७६ स्कोर गरे । भारु १ करोड पुरस्कारको प्रतियोगितामा शुक्रले भारु १ लाख ५ हजार ७ सय प्राप्त गरे । भारतीय प्रो सचिन वैश्यले १६ अन्डर २६४ स्कोर गर्दै उपाधिसहित भारु १५ लाख हात पारे ।क्याडी हुँदै गल्फ खेलाडी बनेका धरानका शुक्र गत सिजन १८ प्रतियोगिता खेल्दै आठ वटामा ‘कट’ बनाएर धेरै पुरस्कार जितेको आधारमा तय गरिने वरीयता ‘अर्डर अफ मेरिट’ मा ६७ औं स्थानमा रहेका थिए । उक्त सिजन भारु ४ लाख ६२ हजार १ सय ९८ कमाएका थिए । त्यसपछि गत साता टलिगंज क्लबमै भएको पीजीटीआई क्वालिफाइङ स्कुल (टुरका लागि अन्तिम चरणको छनोट) मा आठ अन्डर खेल्दै चौथो भएर नयाँ सिजनका लागि ‘फुल कार्ड’ हासिल गरेका थिए । उनी गत सिजनको सूर्य नेपाल गल्फ टुर २०२१–२२ का नम्बर एक खेलाडी पनि हुन् ।